  Майя Бывальцева Удмуртиын А гриппен черлан лабораториын зэматэм нырысетӥ учыръёс пусъемын. Со сярысь Роспотребнадзорлэн элькунъя управлениезлэн пресс-службаез ивортэ. Кынман висёнъёс аляны кутскем дырысен лабораториосын 739 пробаос эскеремын. 7 учырын А грипп шараямын (куатез со пӧлысь прививка пуктымтэ муртъёслэн, одӥгез – прививка пуктэм адямилэн) Роспотребнадзорлэн Удмурт Элькунъя управлениезлэн пресс-службаез7-13 толшоре элькунын паласькись лек вирус инфекциен (ОРВИ) 8 сюрс 486 черлаз. Со эпидеми гожлэсь 5,7 процентлы улӥынгес. Та арлэн кыкетӥ арняяз Ижкарысь эмъяськонниосы кынман висёнъёсын 4 сюрс 595 адями вазиськиз. Азьвыл аръёсын ӵошатыса, та вакытлы тросгес висисьёс пусъемын Алнаш, Дэбес, Якшур-Бӧдья, Глаз ёросъёсын но Можгаын. Роспотребнадзорлэн элькунъя управлениез ивортэмъя, таяз эпидсезонын 42 процентэз Удмуртиын улӥсьёс вакцинациез ортчизы. Грипплы пумит прививка пуктэмъёс тужгес трос Грак (58,7%), Кияса (53,4%), Каракулино (53,2%), Красногорск (53%) ёросъёсын, Глазкарын (51,8%). Вакцинациез ортчемъёслэн лыдзы элькунъя шоро-куспо лыдпуслэсь улӥынгес Глаз ёросын (36%), Можга карын (37,2%), Сарапул ёросын (37,6%) но Пичи Пурга ёросын (38,2%). Гриппен но паласькись лек вирус инфекциен черламлэсь утиськон вылысь ӧнерчиос алон ужрадъёсты чакланы куро: трос калык люкаськоно интыосы ветлонлэсь возиськоно; улон но ужан интыез ӵемгес тӧлатъяно; утиськон амалъёсты кутоно (маска); киосты миськоно, нырез но ымез сылало суретъёсын гылъяно; тырмыт кӧлоно, шонер сиськоно, физкультураен выроно; вирусэн нюръяськись препаратъёс юоно но мукет. Висёнэз шӧдыса, ӝегатскытэк эмъясьлы вазиськоно.  Тегъёс: Тазалык Ижкар Роспотребнадзор висён Удмуртия грипп  